Κανονισμός (ΕΚ) αριθ. 2340/2003 της Επιτροπής

της 29ης Δεκεμβρίου 2003

περί παρεκκλίσεως, για το 2004, από τον κανονισμό (ΕΚ) αριθ. 1279/98 για τον καθορισμό των λεπτομερειών εφαρμογής των δασμολογικών ποσοστώσεων βοείου κρέατος που προβλέπονται στις αποφάσεις του Συμβουλίου 2003/286/ΕΚ, 2003/298/ΕΚ, 2003/299/ΕΚ, 2003/18/ΕΚ, 2003/263/ΕΚ και 2003/285/ΕΚ για τη Βουλγαρία, την Τσεχική Δημοκρατία, τη Σλοβακία, τη Ρουμανία, την Πολωνία και την Ουγγαρία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του βοείου κρέατος(1), και ιδίως το άρθρο 32 παράγραφος 1 πρώτο εδάφιο,

Εκτιμώντας τα ακόλουθα:

(1) Με τον κανονισμό (ΕΚ) αριθ. 1279/98 της Επιτροπής(2) θεσπίστηκαν λεπτομερείς κανόνες για την εφαρμογή παραχωρήσεων όσον αφορά την εισαγωγή προϊόντων βοείου κρέατος βάσει των δασμολογικών ποσοστώσεων που έχουν ανοιγεί για τη Βουλγαρία, την Τσεχική Δημοκρατία, τη Σλοβακία, τη Ρουμανία, την Πολωνία και την Ουγγαρία.

(2) Με την επιφύλαξη της επικύρωσης των συνθηκών προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (στο εξής "τα νέα κράτη μέλη"), η Τσεχική Δημοκρατία, η Σλοβακία, η Πολωνία και η Ουγγαρία θα προσχωρήσουν στην Ευρωπαϊκή Ένωση την 1η Μαΐου 2004. Οι ποσοστώσεις για τις χώρες αυτές θα πρέπει συνεπώς να ανοιγούν μόνο για το διάστημα μέχρι την ημερομηνία της προσχώρησής τους.

(3) Για να δοθεί η δυνατότητα στους εμπορευόμενους από τα νέα κράτη μέλη να επωφεληθούν από τις προτιμησιακές ποσοστώσεις που χορηγήθηκαν στη Βουλγαρία και στη Ρουμανία, όπως ορίζεται στον κανονισμό (ΕΚ) αριθ. 1279/1998, οι ποσότητες που είναι διαθέσιμες για την περίοδο ποσόστωσης που εκτείνεται μεταξύ της 1ης Ιανουαρίου και 30ής Ιουνίου 2004 θα πρέπει να διαιρεθούν σε δύο τμήματα, καταναλογία χρόνου. Το πρώτο τμήμα πρέπει να ανοιγεί για το διάστημα από την 1η Ιανουαρίου έως τις 30 Απριλίου 2004.

(4) Οι διαθέσιμες ποσότητες για το διάστημα από την 1η Ιανουαρίου έως τις 30 Ιουνίου 2004, εντός των δασμολογικών ποσοστώσεων που έχουν ανοιγεί βάσει του κανονισμού (ΕΚ) αριθ. 1279/98 για την Τσεχική Δημοκρατία, τη Σλοβακία, την Πολωνία και την Ουγγαρία, θα πρέπει να είναι πλήρως διαθέσιμες πριν από τις 30 Απριλίου 2004.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση των διατάξεων της παραγράφου 1 του άρθρου 2 του κανονισμού (ΕΚ) αριθ. 1279/98, για το διάστημα από την 1η Ιανουαρίου έως τις 30 Ιουνίου 2004, οι ποσότητες κατανέμονται ως εξής:

α) από την 1η Ιανουαρίου έως τις 30 Απριλίου 2004, το 50 % των σχετικών ποσοστώσεων που αναφέρονται στο άρθρο 1 του κανονισμού αυτού, όσον αφορά τα προϊόντα καταγωγής Τσεχικής Δημοκρατίας, Ουγγαρίας, Πολωνίας και Σλοβακίας·

β) όσον αφορά τα προϊόντα καταγωγής Βουλγαρίας και Ρουμανίας:

i) από την 1η Ιανουαρίου έως τις 30 Απριλίου 2004, το 33 % των σχετικών ποσοστώσεων που αναφέρονται στο άρθρο 1 του κανονισμού αυτού,

ii) από την 1η Μαΐου έως τις 30 Ιουνίου 2004, το 17 % των σχετικών ποσοστώσεων που αναφέρονται στο άρθρο 1 του κανονισμού αυτού.

2. Κατά παρέκκλιση των διατάξεων του άρθρου 2 δεύτερο εδάφιο του κανονισμού (ΕΚ) αριθ. 1279/98, στις περιπτώσεις που οι ποσότητες που καλύπτονται από αιτήσεις έκδοσης πιστοποιητικών εισαγωγής που υποβλήθηκαν για το τμήμα που αφορά το διάστημα από την 1η Ιουλίου έως τις 31 Δεκεμβρίου 2003, είναι κατώτερες από τις διαθέσιμες, οι εναπομένουσες ποσότητες προστίθενται στις ποσότητες που είναι διαθέσιμες για τα τμήματα που αναφέρονται ανωτέρω, στην παράγραφο 1 του παρόντος άρθρου στοιχεία α) και β) σημείο i).

Οι εναπομένουσες ποσότητες του τμήματος που αναφέρεται στην παράγραφο 1 στοιχείο β) σημείο i) προστίθενται στις ποσότητες που είναι διαθέσιμες για το τμήμα που αναφέρεται στην παράγραφο 1 στοιχείο β) σημείο ii).

Άρθρο 2

Κατά παρέκκλιση του άρθρου 5 παράγραφος 2 του κανονισμού (ΕΚ) αριθ. 1279/98, τα πιστοποιητικά εισαγωγής που εκδίδονται με ημερομηνία από 1ης Ιανουαρίου έως 30 Απριλίου 2004 ισχύουν επί 120 ημέρες από την πραγματική ημερομηνία έκδοσής τους κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000 της Επιτροπής(3). Πάντως, κανένα πιστοποιητικό δεν ισχύει μετά τις 30 Απριλίου 2004, όσον αφορά προϊόντα καταγωγής Τσεχικής Δημοκρατίας, Ουγγαρίας, Πολωνίας και Σλοβακίας.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 1782/2003 (ΕΕ L 270 της 21.10.2003, σ. 1).

(2) ΕΕ L 176 της 20.6.1998, σ. 12· κανονισμός όπως τροποποιήθηκε τελευταία από τον κανονισμό (ΕΚ) αριθ. 1144/2003 (ΕΕ L 160 της 28.6.2003, σ. 44).

(3) ΕΕ L 152 της 24.6.2000, σ. 1.